S-259/2009

Mál þetta höfðaði sýslumaðurinn í Stykkishólmi með ákæru 12. nóvember 2009 á hendur ákærða, Þ-kk-þgf Á-kk-þgf kt. ..., Helluhól 8 í Snæfellsbæ. Málið var dómtekið 9. desember 2009.

Í ákæruskjali segir að málið sé höfðað gegn ákærða fyrir líkamsárás, en ákærða er gefið að sök „að hafa aðfaranótt sunnudagsins 6. september 2009, að Háarifi 45 í Snæfellsbæ, tekið M-kk-þf D-kk-þf S-kk-þf, kt. ..., kverkataki og síðan skallað hann í andlitið með þeim afleiðingum að hann hlaut þrjá aflanga marbletti eða fleiður hægra megin á hálsi, bólgu á neðri vör hægra megin og sár að innanverður og báðar framtennur hægra megin í efri góm brotnuðu.“ Er þetta talið varða við 1. mgr. 218. gr. almennra hegningarlaga nr. 19/1940.

Í ákæru er þess krafist að ákærði verði dæmdur til refsingar og til greiðslu alls sakarkostnaðar. Einnig er tekin upp í ákæru einkaréttarkrafa M-kk-ef D-kk-ef S-kk-ef á hendur ákærða, en hann krefst þess að ákærða verði gert að greiða sér 643.576 krónur, með vöxtum samkvæmt 8. gr. laga um vexti og verðtryggingu, nr. 38/2001, frá 6. september 2009 til 6. október sama ár, en síðan dráttarvöxtum samkvæmt 9. gr. sömu laga frá þeim degi til greiðsludags.

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

I.

Hinn 25. nóvember 2008 hlaut ákærði dóm fyrir líkamsárás með því að slá mann með glerflösku í höfuðið. Var brotið talið sérstaklega hættulegt og því var það heimfært til 2. mgr. 218. gr. almennra hegningarlaga. Refsing ákærða var ákveðin fangelsi í fjóra mánuði skilorðsbundið í 2 ár. Ákærði er ekki með önnur mál á sakalaskrá sem áhrif hafa við ákvörðun refsingar.

Með því broti sem ákærði hefur verið sakfelldur fyrir rauf hann skilorð fyrrgreinds dóms. Með vísan til 60. gr. almennra hegningarlaga ber að taka upp refsingu samkvæmt þeim dómi og dæma með í þessu máli þannig að ákærða verði gerð refsing í einu lagi að teknu tilliti til 77. gr. laganna. Við ákvörðun refsingar er þess einnig að gæta að um er að ræða ítrekað ofbeldisbrot, sbr. 1. mgr. 218. gr. b. laganna.

Samkvæmt framansögðu þykir refsing ákærða hæfilega ákveðin fangelsi í sex mánuði. Ekki kemur til álita að skilorðsbinda refsinguna.

II.

Brotþoli, M-kk-nf D-kk-nf S-kk-nf, krefst skaðabóta úr hendi ákærða, en krafan er sundurliðuð þannig:

Þegar útlagður kostnaður vegna tannlæknis kr. 56.426

Fyrirsjáanlegur kostnaður vegna tannlæknis kr. 200.000

Miskabætur kr. 300.000

Lögmannsþóknun kr. 87.150

Samtals kr. 643.576

Ákærði hefur fyrir dómi viðurkennt bótaskyldu og fallist á kröfu um útlagðan kostnað brotaþola. Ákærði andmælir hins vegar fjárhæð miskabótarkröfu.

Samkvæmt samþykki ákærða verður tekin til greina krafa um útlagðan tannlækniskostnað. Krafa brotaþola um fyrirsjáanlegan lækniskostnað felur hins vegar aðeins í sér lauslega áætlun. Þeim kröfulið verður því vísað frá dómi vegna vanreifunar.

Ákærði hefur með brotin sínu valdið brotaþola miska og þykja þær bætur hæfilega ákveðnar 250.000 krónur.

Vaxtakrafa brotaþola verður tekin til greina þannig að upphafsdagur dráttarvaxta verði 25. desember 2009, en þá var mánuður liðinn frá því krafan var kynnt ákærða með birtingu fyrirkalls, sbr. 9. gr. laga um vextir og verðtryggingu, nr. 38/2001. Loks verður ákærða gert að greiða brotaþola málskostnað sem þykir hæfilega ákveðinn svo sem greinir í dómsorði.

III.

Með vísan til 1. mgr. 218. gr. laga nr. 88/2008 verður ákærða gert að greiða sakarkostnað samkvæmt yfirliti ákæruvalds um þann kostnað.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, Þ-kk-nf Á-kk-nf, sæti sex mánaða fangelsi.

Ákærði greiði M-kk-þgf D-kk-þgf S-kk-þgf 306.426 krónur, ásamt vöxtum samkvæmt 8. gr. laga um vexti og verðtryggingu, nr. 38/2001, frá 6. september 2009 til 25. desember sama ár, en dráttarvöxtum samkvæmt 1. mgr. 6. gr. sömu laga frá þeim degi til greiðsludags og 80.000 krónur í málskostnað.

Ákærði greiði 7.500 krónur í sakarkostnað.

B-kk-nf B-kk-nf